**NACRT**

**ZAKON O IZMJENAMA I DOPUNAMA ZAKONA O OSIGURANJU**

**Član 1**

U članu 25 stav 2 mijenja se i glasi:

“Ako se zahtjevom iz stava 1 ovog člana traži saglasnost za sticanje odnosno povećanje kvalifikovanog učešća na način da podnosilac zahtjeva dostiže ili prelazi 30% učešća u kapitalu odnosno pravu glasa, podnosilac zahtjeva dužan je da uz zahtjev priloži i:

1) poslovnu strategiju društva za osiguranje u kojem se stiče kvalifikovano učešće,

2) poslovni plan društva za osiguranje za naredne tri poslovne godine, sa projekcijom izvještaja o finansijskom položaju i izvještaja o sveobuhvatnoj dobiti (bilansa uspjeha i bilansa stanja),

3) planirane promjene u organizaciji, upravljačkoj i kadrovskoj strukturi društva za osiguranje, postojećim internim aktima društva za osiguranje ili informacionim tehnologijama koje društvo za osiguranje koristi.„

**Član 2**

U članu 25a stav 5 riječ “urednog” briše se.

**Član 3**

U članu 30 stav 2 tačka 7 alineja 5 mijenja se i glasi:

„- dokaz o plaćenom porezu na imovinu i na dobit za poslednje tri godine;“

U stavu 2 u tački 8 alineja 4 mijenja se i glasi:

„- dokaz nadležnog organa o plaćenom porezu na imovinu i na ukupan prihod građana za posljednje tri godine,“.

U stavu 2 tačka 14 briše se.

Poslije stava 2 dodaju se dva nova stava koja glase:

„ U postupku odlučivanja po zahtjevu iz stava 1 ovog člana Agencija može tražiti odnosno pribaviti i druge informacije, dokaze i podatke koji su od značaja za odlučivanje po zahtjevu (informacije propisane zakonom kojim se uređuje sprječavanje pranja novca i finansiranja terorizma i slično).

Prije izdavanja dozvole za obavljanje poslova osiguranja, Agencija se može, pogotovu u vezi sa primjerenošću sticaoca kvalifikovanog učešća i ugleda, odgovarajuće sposobnosti i iskustva predloženih članova organa upravljanja i rukovođenja društva za osiguranje, konsultovati i tražiti informacije od:

* nadležnog nadzornog organa matične države članice Evropske unije - prije izdavanja dozvole za obavljanje poslova osiguranja društvu koje je, direktno ili indirektno, zavisno društvo društva za osiguranje sa sjedištem u toj državi članici, ili nad kojim ima kontrolu isto lice koje ima kontrolu nad društvom za osiguranje sa sjedištem u toj državi članici;
* nadzornog organa matične države članice Evropske unije, odnosno treće države - prije izdavanja dozvole za obavljanje poslova osiguranja društvu koje je, direktno ili indirektno, zavisno društvo kreditne institucije ili investicionog društva sa sjedištem u Evropskoj uniji, ili nad kojim ima kontrolu isto lice koje ima kontrolu nad kreditne institucije ili investicionog društva sa sjedištem u Evropskoj uniji.“

St. 3 i 4 postaju st. 5 i 6.

**Član 4**

U članu 37 stav 3 riječi “je konačno i” brišu se.

**Član 5**

U članu 46 stav 4 mijenja se i glasi:

„Odbor direktora i izvršni direktor dužni su da, u cilju obezbjeđenja dugoročne finansijske sigurnosti i stabilnosti društva, a naročito imajući u vidu i interese ugovarača osiguranja, osiguranika i korisnika osiguranja, uspostave i obezbijede funkcionisanje efikasnog sistema upravljanja, koji uključuje uspostavljanje najmanje sljedećih funkcija:

- upravljanje rizicima,

- praćenje usklađenosti,

- interna revizija,

- aktuarstvo

i uspostavi odgovarajući sistem internih kontrola.„

Poslije stava 4 dodaje se novi stav koji glasi:

„Odbor direktora i izvršni direktori upravljaju i rukovode društvom za osiguranje sa pažnjom dobrog stručnjaka, u razumnom uvjerenju da djeluju u najboljem interesu društva.“

**Član 6**

Poslije člana 46 dodaje se novi član i glasi:

**„Sistem upravljanja**

**Član 46a**

Uspostavljanje efikasnog sistema upravljanja iz člana 46 stav 4 ovog zakona podrazumijeva najmanje sljedeće:

* odgovarajuću i preglednu organizaciju sa jasnom raspodjelom ovlašćenja i odgovornosti uz izbjegavanje odnosno upravljanje sukobom interesa i efikasan sistem prenosa informacija,
* strategije, politike i procedure za upravljanje rizicima kojima je u poslovanju izloženo,
* razumne mjere u cilju trajnog i redovnog obavljanja djelatnosti osiguranja, uključujući i donošenje planova za slučaj nepredviđenih okolnosti,
* redovne provjere uspostavljenog sistema upravljanja i adekvatno dokumentovanje rezultata provjera.

Sistem upravljanja u društvu za osiguranje uspostavlja se imajući u vidu prirodu, obim i složenost poslova osiguranja koje društvo obavlja.

Funkcija upravljanja rizicima uključuje najmanje sljedeće:

1. prepoznavanje, mjerenje, upravljanje, praćenje i adekvatno izvještavanje o rizicima;
2. praćenje efikasnosti sistema upravljanja rizicima i davanje predloga izvršnom direktoru, odboru direktora i drugim funkcijama društva u cilju njegovog unaprjeđenja;
3. detaljno izvještavanje o izloženosti materijalno značajnim rizicima izvršnom direktoru i odboru direktora;
4. savjete izvršnom direktoru i odboru direktora u pogledu strateških pitanja.

Funkcija praćenja usklađenosti podrazumijeva upravljanje rizicima neusklađenosti poslovanja društva sa zakonom i drugim propisima, mjerama i zahtjevima nadzornog organa.

Društvo za osiguranje dužno je da uspostavi adekvatan sistem internih kontrola koji obuhvata odgovarajuće procedure i postupke kao i sistem izvještavanja na svim novoima poslovanja.

Regulatorni organ može bliže propisati osnove za uređivanje sistema upravljanja u društvu za osiguranje.“

**Član 7**

U članu 48 stav 3 tačka 1 mijenja se i glasi:

„ 1) član odbora direktora, izvršni direktor ili nosilac posebnih ovlašćenja u drugom društvu za osiguranje ili njegovim zavisnim pravnim licima;“.

**Član 8**

U članu 50 poslije stava 2 dodaje se novi stav i glasi:

„Uz zahtjev za dobijanje saglasnosti iz stava 2 ovog člana prilažu se dokazi o ispunjenosti uslova iz člana 30 i 48 ovog zakona.

St. 3 i 4 postaju st. 4 i 5.

Poslije stava 4 dodaju se dva nova stava i glase:

„Društvo za osiguranje može imenovati više izvršnih direktora od kojih je jedan glavni izvršni direktor.

Izvršni direktori su zaposleni sa punim radnim vremenom u društvu za osiguranje.

**Član 9**

U članu 56 u stavu 2 tačka 8 mijenja se i glasi:

„8) poslovni plan za naredne tri godine;

Poslije tačke 8 dodaje se nova tačka i glasi:

9) dokaze o posjedovanju adekvatnog poslovnog prostora za obavljanje djelatnosti u skladu sa zakonom, kao i kadrovskoj i tehničkoj osposobljenosti koja prati poslovni plan društva;“

Tačka 9 postaje tačka 10.

**Član 10**

U članu 64 poslije stava 1 dodaju se dva nova stava i glase:

„Izuzetno od stava 1 ovog člana, odluku o pokretanju dobrovoljne likvidacije društvo za posredovanje u osiguranju donosi bez prethodne saglasnosti regulatornog organa.

U slučaju iz stava 2 ovog člana, društvo za posredovanje u osiguranju dužno je da o odluci o pokretanju dobrovoljne likvidacije obavijesti regulatorni organ najmanje 60 dana prije dana donošenja odluke. “

**Član 11**

U članu 69 stav 2 tačka 8 mijenja se i glasi:

“8) poslovni plan za naredne tri godine;

Poslije tačke 8 dodaje se nova tačka koja glasi:

“9) dokaze o posjedovanju adekvatnog poslovnog prostora za obavljanje djelatnosti u skladu sa zakonom, kao i kadrovskoj i tehničkoj osposobljenosti koja prati poslovni plan društva;”

Tačka 9 postaje tačka 10.

**Član 12**

U članu 71 stav 2 tačka 8 mijenja se i glasi:

“8) poslovni plan za naredne tri godine; “

Poslije tačke 8 dodaje se nova tačka koja glasi:

“9) dokaze o posjedovanju adekvatnog poslovnog prostora za obavljanje djelatnosti u skladu sa zakonom, kao i kadrovskoj i tehničkoj osposobljenosti koja prati poslovni plan društva;”

Tač. 9 do 11 postaju tač. 10 do 12.

**Član 13**

U članu 81d stav 2 riječ “prilikom” zamjenjuje se riječju “prije”.

**Član 14**

U nazivu Glave VII riječi „Imovina i„ brišu se.

**Član 15**

Poslije naziva Glave VII uvodi se novo potpoglavlje pod nazivom

**„1. Premija osiguranja i tehničke rezerve“**

**Član 16**

Poslije člana 88a dodaje se novo potpoglavlje pod nazivom:

**„2. Održavanje likvidnosti i solventnosti“**

**Član 17**

Poslije člana 99 dodaje se novi član i glasi:

**“Mjere regulatornog organa u cilju finansijskog oporavka društva za osiguranje**

**Član 99a**

Ako su ugrožena prava osiguranika usljed ugrožene sposobnosti društva da izvršava obaveze iz ugovora o osiguranju ili iz drugih razloga, regulatorni organ može društvu za osiguranje naložiti da donese finansijski plan za period od najmanje tri godine, sa predlogom mjera za održavanje ili saniranje finansijskog stanja društva.

Finansijski plan iz stava 1 ovog člana sadrži naročito:

1. procjenu troškova sprovođenja osiguranja;
2. detaljnu procjenu prihoda i rashoda iz neposrednih poslova osiguranja;
3. predlog bilansa stanja i bilansa uspjeha;
4. obračun margine solventnosti, kapitala i garantnog kapitala i obračun iz čl. 96, 98 i 98a ovog zakona;
5. procjenu potrebnih sredstava za pokriće svih obaveza iz osiguranja;
6. politiku reosiguranja.

Regulatorni organ može, na osnovu finansijskog plana iz stava 2 ovog člana, društvu za osiguranje naložiti obezbjeđenje kapitala u iznosu većem od iznosa utvrđenog ovim zakonom.

Pored mjera iz st. 1 i 3 ovog člana, regulatorni organ može zabraniti društvu slobodno raspolaganje imovinom.”

**Član 18**

Poslije člana 99a dodaje se novo potpoglavlje pod nazivom

**„3. Upravljanje rizicima u društvu za osiguranje“**

**Član 19**

Član 100 mijenja se i glasi:

**“Sistem upravljanja rizicima**

**Član 100**

Društvo za osiguranje je dužno da uspostavi i obezbijedi funkcionisanje efikasnog sistema upravljanja rizicima kojima je izloženo ili bi moglo biti izloženo u svom poslovanju, koji podrazumijeva donošenje internih akata (strategije, politike, procedure i sl.), neophodnih za kontinuirano identifikovanje, mjerenje i praćenje rizika, upravljanje rizicima i izvještavanje o pojedinačnim i ukupnim rizicima, uključujući i njihovu međuzavisnost.

Sistem upravljanja rizicima društva za osiguranje obuhvata naročito sljedeće oblasti:

1. preuzimanje rizika u osiguranje i rezervisanje;
2. upravljanje imovinom i obavezama;
3. investicije;
4. likvidnost i upravljanje koncentracijom rizika;
5. upravljanje operativnim rizikom;
6. reosiguranje i druge načine umanjenja rizika.

Regulatorni organ može bliže propisati oblasti upravljanja rizicima, uslove i način identifikacije, mjerenja i praćenja tih rizika i upravljanja tim rizicima.”

**Član 20**

Poslije člana 100 dodaje se novi član i glasi:

**“Pravila o upravljanju rizikom**

**Član 100a**

Društvo za osiguranje dužno je da upravlja rizicima na način koji će obezbijediti trajno i blagovremeno ispunjavanje obaveza u skladu sa zakonom.

U smislu stava 1 ovog člana, društvo za osiguranje dužno je da sprovodi najmanje sljedeće aktivnosti:

* 1. plaćanje šteta, ugovorenih suma osiguranja i izvršavanje drugih obaveza iz osnova osiguranja, u skladu sa članom 8 stav 2, članom 14 i članom 89 stav 1 ovog zakona;
  2. obavljanje poslova saosiguranja i reosiguranja viškova rizika, u nivou koji prelazi maksimalni samopridržaj, u skladu sa članom 12 ovog zakona;
  3. formiranje tehničkih rezervi u skladu sa članom 83 ovog zakona;
  4. održavanje likvidnosti društva u skladu sa članom 89 ovog zakona;
  5. deponovanje i ulaganje sredstava tehničkih rezervi u skladu sa čl. 90 i 91 ovog zakona;
  6. održavanje kapitala u skladu sa članom 92 ovog zakona;
  7. održavanje nivoa margine solventnosti iz člana 97 ovog zakona;
  8. odnos kapitala i margine solventnosti u skladu sa članom 98 ovog zakona;
  9. održavanje garantnog kapitala u skladu sa članom 98a zakona;
  10. istinito i objektivno izvještavanje u skladu sa zakonom;
  11. obavljanje drugih aktivnosti potrebnih za identifikaciju, mjerenje, praćenje i upravljanje rizicima kojima je društvo za osiguranje izloženo ili može biti izloženo u poslovanju.

**Član 21**

Poslije člana 100 dodaje se novo potpoglavlje pod nazivom:

**“4. Prihodi i rashodi društva za osiguranje”**

**Član 22**

Član 105 briše se.

**Član 23**

Poslije člana 100 dodaje se novo potpoglavlje pod nazivom:

**“5. Finansijski izvještaj i godišnji izvještaj o poslovanju”**

**Član 24**

U članu 122 u stavu 2 riječi „u roku od osam dana“ zamjenjuju se riječima „u roku od 15 dana“.

**Član 25**

U članu 123 tač. 3 i 6 brišu se.

**Član 26**

U članu 130 stav 1 tačka 8 riječi „iz člana 100“ zamjenjuju se riječima „iz člana 100a“.

**Član 27**

U članu 149 stav 2 riječi “je konačno i” brišu se.

**Član 28**

Član 173 mijenja se i glasi:

“Rokovi za odlučivanje o zahtjevima iz ovog zakona počinju teći od dana podnošenja urednog zahtjeva.

Urednim zahtjevom u smislu stava 1 ovog člana smatra se zahtjev uz koji je dostavljena sva propisana dokumentacija.

Regulatorni organ je dužan da o zahtjevima iz ovog zakona odluči u roku od 60 dana od dana podnošenja urednog zahtjeva, ako ovim zakonom nije drukčije određeno.”

**Član 29**

Član 33 stav 4, član 37 stav 3, član 43 stav 4, član 57 stav 2, član 130 stav 6, član 133 stav 2, član 135 stav 3, član 144 stav 2, član 145 stav 2, član 149 stav 2, član 161 stav 2 i član 174 stav 2 brišu se.

**Član 30**

U članu 175 stav 3 mijenja se i glasi:

„Društvo za osiguranje, društvo za posredovanje u osiguranju, društvo za zastupanje u osiguranju, preduzetnik-zastupnik u osiguranju i banka koja ima saglasnost za obavljanje poslova zastupanja u osiguranju, kojem je izrečena mjera nadzora u skladu sa ovim zakonom, plaća posebnu naknadu.“

Stav 5 mijenja se i glasi:

„Iznos posebne naknade iz stava 3 ovog člana utvrđuje se rješenjem o izricanju mjera nadzora, s tim da taj iznos ne može biti veći od:

* 0,5% iznosa kapitala društva za osiguranje kome je izrečena mjera nadzora;
* 0,8% iznosa prihoda koje, za pružene usluge posredovanja odnosno zastupanja u osiguranju, ostvari društvo za posredovanje u osiguranju, društvo za zastupanje u osiguranju ili preduzetnik-zastupnik u osiguranju, odnosno fakturisanog iznosa zastupničke provizije koju ostvari banka koja ima saglasnost za obavljanje poslova zastupanja u osiguranju, kojima je izrečena mjera nadzora.“

**Član 31**

U članu 177 tačka 4 mijenja se i glasi:

„4) donosi akte propisane ovim zakonom i druge akte u cilju adekvatnog ispunjavanja zakonskih obaveza subjekata nadzora“.

**Član 32**

U članu 178 stav 2 tačka 4 riječ „predstavkama“ zamjenjuje se riječima „prigovorima i žalbama“.

Stav 3 mijenja se i glasi:

“Saglasnost na statut Agencije daje Vlada Crne Gore (u daljem tekstu: Vlada).“

**Član 33**

Član 180 st. 2 i 3 mijenjaju se i glase:

“Predsjednika i članove Savjeta Agencije imenuje i razrješava Vlada .

Predsjednik i članovi Savjeta Agencije za svoj rad odgovaraju Vladi.”

Stav 5 briše se.

**Član 34**

U članu 181 tačka 2 mijenja se i glasi:

„2) najmanje kvalifikaciju visokog obrazovanja sedmi nivo (VII), u obimu od 240 kredita CSPK-a“.

**Član 35**

Član 184 mijenja se i glasi:

„**Prestanak mandata i razrješenje Savjeta Agencije**

**Član 184**

Predsjedniku odnosno članu Savjeta Agencije mandat prestaje:

1. istekom perioda na koji je imenovan;
2. na lični zahtjev;
3. zbog trajnog gubitka radne sposobnosti za obavljanje funkcije;
4. po sili zakona.

Predsjednik odnosno član Savjeta Agencije može biti razriješen prije isteka vremena na koje je imenovan:

1. ako nastanu okolnosti iz člana 182 ovog zakona;
2. ako prekrši obavezu čuvanja povjerljivih podataka.“

**Član 36**

Član 185 mijenja se i glasi:

“ Savjet Agencije:

1. odlučuje o dozvolama, saglasnostima, ovlašćenjima i drugim pitanjima iz nadležnosti Agencije;
2. donosi statut, podzakonske i druge akte utvrđene zakonom;
3. donosi smjernice, uputstva i druge akte u cilju adekvatnog ispunjavanja zakonskih obaveza subjekata nadzora;
4. donosi godišnji program rada i finansijski plan;
5. podnosi Vladi izvještaj o radu i finansijski izvještaj Agencije;
6. imenuje i razrješava direktora Agencije;
7. bira i opoziva revizora za kontrolu godišnjih finansijskih iskaza Agencije;
8. odlučuje o mjerama nadzora;
9. obavlja druge poslove koji se odnose na upravljanje Agencijom, utvrđene zakonom.”

**Član 37**

U članu 187 stav 1 riječi ", osim ako ovim zakonom za pojedina pitanja nije drukčije određeno." brišu se, a umjesto zareza stavlja se tačka.

**Član 38**

U članu 187 stav 1 riječ “četiri” zamjenjuje se riječju “pet.”

**Član 39**

Član 188 mijenja se i glasi:

“Direktor Agencije predstavlja, rukovodi i organizuje rad u Agenciji, odgovara za zakonitost i kvalitet njenog rada, predlaže statut, godišnji program rada i finansijski plan, izvještaj o radu i finansijski izvještaj, kao i druge odluke Savjetu Agencije, izvršava odluke Savjeta, utvrđuje unutrašnju organizaciju i sistematizaciju radnih mjesta u Agenciji, upravlja ljudskim i finansijskim resursima, stara se o obezbjeđivanju javnosti rada Agencije i vrši druge poslove utvrđene zakonom.”

**Član 40**

Poslije člana 188 dodaje se novi član i glasi:

**„Član 188a**

**Prava i obaveze iz radnih odnosa**

Na prava i obaveze zaposlenih u regulatornom organu primjenjuju se opšti propisi o radu.“

**Član 41**

Član 192 mijenja se i glasi:

“**Sadržaj i rokovi za dostavljanje programa rada i izvještaja o radu**

**Član 192**

Godišnji program rada regulatornog organa iz člana 185 tačka 4 ovog člana sadrži podatke o ciljevima, indikatorima uspješnosti, aktivnostima koje su potrebne za realizaciju ciljeva i licima odgovornim za realizaciju.

Program rada iz stava 1 ovog člana i predlog finansijskog plana dostavljaju se Ministarstvu finansija do 30. septembra tekuće godine.

Izvještaj o radu regulatornog organa sadrži prikaz izvršavanja zakona i drugih propisa, podatke o realizaciji ciljeva iz programa rada regulatornog organa, i finansijski izvještaj.

Izvještaj iz stava 3 ovog člana sa finansijskim iskazima i izvještajem ovlašćenog revizora za prethodnu godinu dostavlja se Ministarstvu finansija Crne Gore do 30. aprila tekuće godine.

Izvještaj o stanju na tržištu osiguranja sadrži najmanje ocjenu stanja i mjere koje su preduzete za unaprjeđenje stanja, dostavlja se Vladi do 30. juna tekuće godine.”

**Član 42**

Član 193 briše se.

**Član 43**

U članu 196 u stavu 1 tačka 47 mijenja se i glasi:

„47) regulatornom organu ne dostavi ili dostavi netačne ili nepouzdane podatke iz čl. 123 do 126 (član 121 stav 1);“.

**Član 44**

Poslije člana 198a dodaje se novi član i glasi:

“**Usklađivanje organizacije Agencije**

**Član 198b**

Statut Agencije i akta kojima se uređuju unutrašnja organizacija, zarade i radni odnosi u Agenciji uskladiće se sa ovim zakonom u roku od godinu dana od dana stupanja na snagu ovog zakona.

Predsjednik i članovi Savjeta Agencije i direktor Agencije, imenovani na osnovu Zakona o osiguranju ("Službeni list RCG" br. 78/06 i “Službeni list Crne Gore", br. 045/12) nastavljaju sa radom u skladu sa ovim zakonom do isteka perioda na koji su imenovani.”

**Član 45**

Poslije člana 200 dodaje se novi član i glasi:

“**Usklađivanje organizacije društava za osiguranje**

**Član 200a**

“Društva za osiguranje dužna su da usklade unutrašnju organizaciju, statut i druga akta u roku od godinu dana od dana stupanja na snagu ovog zakona.

Društva za osiguranje dužna su da u roku iz stava 1 ovog zakona Agenciji podnesu zahtjev za davanje saglasnosti za imenovanje izvršnih direktora društva.

Saglasnost Agencije za obavljanje funkcije izvršnog direktora važi do isteka perioda na koji je izvršni direktor imenovan.”

**Član 46**

Poslije člana 208a dodaje se novi član i glasi:

**“Rok za donošenje propisa u vezi sa sistemom upravljanja i upravljanjem rizicima**

**Član 208b**

Podzakonski akti u vezi sa sistemom upravljanja i upravljanjem rizicima za sprovođenje ovog zakona donijeće se u roku od godinu dana od dana stupanja na snagu ovog zakona.”

**Član 47**

Ovaj zakon stupa na snagu osmog dana od dana objavljivanja u “Službenom listu Crne Gore”.

**O B R A Z L O Ž E NJ E**

**I. USTAVNI OSNOV ZA DONOŠENJE ZAKONA**

Ustavni osnov za donošenje Zakona o izmjenama i dopunama Zakona o osiguranju sadržan je u odredbi člana 16 stav 5 Ustava Crne Gore kojim je propisano da se zakonom u skladu sa Ustavom uređuju i druga pitanja od interesa za Crnu Goru.

**II. RAZLOZI ZA DONOŠENJE ZAKONA**

Razlozi za izradu Predloga Zakona o izmjenama i dopunama Zakona o osiguranju su obaveza usklađivanja zakona sa Zakonom o državnoj upravi ("Službeni list Crne Gore", br. 078/18 od 04.12.2018), kao i neophodnost kontinuiranog unaprjeđenja regulatorne prakse i standarda supervizije u skladu sa iskustvima u primjeni dosadašnjih propisa.

**III. USAGLAŠENOST SA EVROPSKIM ZAKONODAVSTVOM I POTVRĐENIM MEĐUNARODNIM KONVENCIJAMA**

Predložene izmjene se ne odnose na potrebu usklađivanja sa evropskim zakonodavstvom

**IV. OBJAŠNJENJE OSNOVNIH PRAVNIH INSTITUTA**

**Član 1 predloga**

Ovom odredbom prag za dostavljanje dodatne dokumentacije potrebne za procjenu kvalifikovanog učešća, koji je u važećem zakonu propisan za 50%, snižava se na 30% . Predlog je proizašao iz prakse Agencije kroz obrađivanje zahtjeva za dobijanje saglasnosti za sticanje kvalifikovanog učešća, kao potreba za dodatnom dokumentacijom i na nižem nivou sticanja akcija, u cilju upotpunjavanja slike stvarnog položaja i namjera podnosioca zahtjeva, čime će se doprinijeti lakšem i preciznijem odlučivanju po ovim zahtjevima.

**Član 2 predloga**

Odredba je u vezi sa kasnijim izmjenama predviđenim u članu 29 ovog predloga, a koje se odnose na momenat otpočinjanja postupka po zahtjevima stranaka.

**Član 3 predloga**

Predložene izmjene se odnose na preciziranje zahtjeva u dijelu propisane dokumentacije uz zahtjeva za izdavanje dozvole za rad. Uvode se dodatne konsultacije što je na liniji buduće obaveze za saradnjom sa nadležnim organima država članica EU. Takođe je u skladu sa zahtjevima posebnih zakona kao što je Zakon o sprječavanju pranja novca i finansiranju terorizma.

**Član 4 predloga**

Izmjena u predloženom članu brisanjem jednog stava predstavlja usaglašavanje sa važećim Zakonom o upravnom postupku, kojim je ukinuta konačnost rješenja u upravnom postupku.

**Čl. 5 i 6 predloga**

Predložena izmjena u dijelu nivoa odgovornosti organa društva u skladu je sa predlogom novog Zakona o privrednim društvima i na liniji je važeće direktive iz oblasti osiguranja 2009/138/EC (Solventnost II), kao i Pripremnih smjernica za upravljanje društvima za osiguranje koje je donijela Agencija za nadzor osiguranja imajući u vidu odgovarajuće Smjernice o upravljanju Evropskog regulatora za osiguranje i penzione fondove (EIOPA).

**Član 7 predloga**

Predložena dopuna u dijelu uslova koje moraju zadovoljavati kandidati za organe društva odraz je potrebe za obezbjeđenjem većeg nivoa nezavisnosti članova organa društva od mogućih uticaja odnosa sa povezanim licima.

**Član 8 predloga**

Predlog se odnosi na lakšu primjenu dosadašnje odredbe u smislu preciznosti, kao i usaglašavanjem sa Zakonom o privrednim društvima. Takođe, daje se mogućnost društvima za osiguranje da imenuju više izvršnih direktora, u cilju jasnije podjele prava i obaveza u rukovođenju društvom, i precizira obaveza direktora u pogledu radnog odnosa.

**Član 9 predloga**

Dopuna u predlogu predstavlja preciziranje zahtijevane dokumentacije u cilju olakšanja postupaka kontrole.

**Član 10 predloga**

Dopuna članu 64 uvodi se iz razloga prepoznatih u praksi poslovanja društava sa ograničenom odgvornošću, kao i iz razloga što stečaj i likvidacija društava za posredovanje odnosno zastupanje u osiguranju podliježu samo opštim propisima, a ne i posebnom zakonu kojim se uređuju stečaj i likvidacija društava za osiguranje.

**Član 11 predloga**

Dopuna u predlogu predstavlja preciziranje zahtijevane dokumentacije u cilju olakšanja postupaka kontrole.

**Član 12 predloga**

Dopuna u predlogu predstavlja preciziranje zahtijevane dokumentacije u cilju olakšanja postupaka kontrole.

**Član 13 predloga**

Izmjena se predlaže u cilju razjašnjenja vremena u kojem je potrebno određene informacije pružiti ugovaračima osiguranja iz ugovora o osiguranju života.

**Član 14 do 23 predloga**

Predložene izmjene i dopune imaju za cilj da obezbijede jasniju sistematiku odredaba kojima se uređuje poslovanje društava za osiguranje, jasniju podjelu na potpoglavlja i time jasniju primjenu ovog dijela zakona.

Takođe, uvođenjem potpoglavlja 3 „Upravljanje rizicima“, novim članom 100 i članom 100a preuređuje se sistem upravljanja rizicima, na liniji zahtjeva direktive 2009/138/EC (Solventnost II) i drugih propisa koji proizilaze iz te direktive. Odredba člana 100a sadržinski većim dijelom korespondira važećem članu 100 zakona, međutim, sistemski ga drugačije postavlja u okvir oblasti upravljanja rizicima i povezuje sa aktivnostima upravljanja rizicima iz prethodnog člana.

**Član 24 predloga**

Navedenom izmjenom daje se duži rok subjektu nadzora za izjašnjenje na navode u zapisniku iz kontrole. Predloženi rok se produžava sa 8 na 15 dana s obzirom na složenost procesa koji se kontrolišu u posrednom i neposrednom nadzoru a zbog kojih je subjektu nadzora potrebno ostaviti više vremena za eventualne prigovore na zapisnik.

**Član 25 predloga**

Predloženom izmjenom pojednostavljuju se zahtjevi u dijelu redovnog izvještavanja prema Agenciji za nadzor osiguranja.

**Član 26 predloga**

Ovom odredbom vrši se usklađivanje sa izmjenom iz čl.20 i 21 ovog predloga.

**Član 27 predloga**

Izmjena u predloženom članu brisanjem jednog stava predstavlja usaglašavanje sa važećim Zakonom o upravnom postupku, kojim je ukinuta konačnost rješenja u upravnom postupku.

**Član 28 predloga**

Ova izmjena obezbjeđuje jasnoću u primjeni Zakona o upravnom postupku u Agenciji za nadzor osiguranja. Imajući u vidu da urednost zahtjeva shodno ZUP-u ne korespondira urednosti u smislu dokumentacije koja se dostavlja Agenciji za nadzor osiguranja, pogotovu za složenije zahtjeve, to se u praksi pokazalo da je rok često nedovoljan zbog potrebe za dostavljanjem dodatnih dokumenata potrebnih za odlučivanje. Na ovaj način rokovi za postupanje tekli bi od dana podnošenja kompletne dokumentacije pa bi zahtjevi za eventualnim dodatnim razjašnjenjima mogli biti ispunjeni u rokovima.

**Član 29**

Ovom odredbom briše se pojam konačnosti, čime se vrši usklađivanje sa ZUP-om. Protiv svih upravnih akata Agencije može se voditi upravni spor.

**Član 30 predloga**

Predlogom dopune ovog člana uvodi se obaveza plaćanja posebne naknade – novčane kazne svim subjektima nadzora kojima je izrečena mjera nadzora. Naime, Zakonom o osiguranju propisano je da godišnju naknadu za vršenje nadzora ne plaćaju društva za posredovanje ili zastupanje u osiguranju, preduzetnici-zastupnici u osiguranju, niti banke koje su dobile saglasnost za obavljanje poslova zastupanja u osiguranju. Uzimajući u obzir da navedena lica ne plaćaju godišnju naknadu, iako se nad istima sprovodi kontinuirani postupak nadzora, predloženo je uvođenje posebne naknade koja treba da se plaća od strane navedenih lica, u situacijama kada se tim licima u postupku nadzora izrekne mjera nadzora zbog utvrđenih nepravilnosti i nezakonitosti u poslovanju. Ova odredba trebalo bi da ima kako kazneni tako i preventivni efekat u daljem poslovanju tih subjekata nadzora.

Prilikom predlaganja navedenog Agencija je uzela u obzir i njihovu ulogu i značaj na tržištu osiguranja, kao i odgovornost tih subjekata koje proizilaze iz Zakona o osiguranju.

Pri procjeni visine procenta, Agencija je uzela u obzir visinu prihoda koje ostvare navedena lica po osnovu pruženih usluga zastupanja u osiguranju ili posredovanja u osiguranju, pa je predložen iznos posebne naknade koji ne može biti veći od 0.8% iznosa prihoda.

**Član 31 predloga**

Ovom odredbom dopunjava se ovlašćenje Agencije da donosi akte propisane Zakonom o državnoj upravi.

**Član 32 predloga**

Ovim članom propisuje se da saglasnost na statut Agencije daje Vlada Crne Gore, u skladu sa nadležnostima iz Zakona o državnoj upravi (u daljem tekstu: ZDU).

**Član 33 predloga**

Ovim članom propisuje se nadležnost Vlade da imenuje i razrješava predsjednika i članove Savjeta, i uvodi odgovornost tih lica prema Vladi.

**Član 34 predloga**

Ovom odredbom vrši se usklađivanje sa zakonom o nacionalnom okviru kvalifikacija.

**Član 35 predloga**

Ovom odredbom razgraničavaju se uslovi za prestanak mandata od uslova za razrješenje predsjednka i članova Savjeta Agencije.

**Član 36 predloga**

Predloženom normom usklađuju se nadležnosti Savjeta Agencije sa ZDU.

**Član 37 predloga**

U članu 187 stav 1 preciznije se definiše način rada Savjeta Agencije, na način da je nedvosmisleno da Savjet u svim situacijama odlučuje u sastavu od najmanje dva člana.

**Čl. 38 i 39 predloga**

Predloženom normom usaglašavaju se trajanje mandata i ovlašćenja direktora sa ZDU.

**Član 40 predloga**

Ovom odredbom precizno se definišu propisi koji se primjenjuju na prava i obaveze zaposlenih u Agenciji za nadzor osiguranja, a što je do sada bilo uređeno Statutom Agencije.

**Član 41 predloga**

Ovom odredbom uređuju se sadržaj i rokovi za dostavljanje programa rada i izvještaja o radu sa ZDU i Zakonom o budžetu i fiskalnoj konsolidaciji.

**Član 42 predloga**

Odredba člana 193 postala je izlišna izmjenama iz čl.35 i 39 ovog zakona, pa je predloženo brisanje.

**Član 43 predloga**

Ovom odredbom otklanjaju se nedostaci u kaznenim odredbama, iz kojeg razloga nije bilo moguće prekršajno sankcionisati nepostupanje po obavezi izvještavanja prema Agenciji.

**Član 44 do 46 predloga**

Ovim normama definišu se prelazni rokovi za donošenje internih akata kojima se postiže puna usaglašenost sa ZDU i uređuje nastavak mandata već izabranih članova organa Agencije, donošenje novih podzakonskih akata iz odredaba ovog zakona, prelazni rok za usaglašavanje poslovanja društva za osiguranje u dijelu organa društva i internih akata kojim se obezbjeđuje zakonitost poslovanja.

**Član 47 predloga**

Ovim članom uređuje stupanje na snagu ovog propisa.

**V. PROCJENA FINANSIJSKIH SREDSTAVA ZA SPROVOĐENJE ZAKONA**

Za sprovođenje ovog zakona nije potrebno angažovati sredstva budžeta Crne Gore.